b'\n_START_ARTICLE_\nHenning S\xc3\xb6derhjelm\n_START_PARAGRAPH_\nLars Henning S\xc3\xb6derhjelm (5. joulukuuta 1888 Helsinki, Suomen suuriruhtinaskunta \xe2\x80\x93 7. joulukuuta 1967 G\xc3\xb6teborg, Ruotsi) oli suomenruotsalainen k\xc3\xa4\xc3\xa4nt\xc3\xa4j\xc3\xa4 ja dagdrivare-ryhm\xc3\xa4\xc3\xa4n 1910-luvulla kuulunut kirjailija. H\xc3\xa4n k\xc3\xa4ytti my\xc3\xb6s nimimerkkej\xc3\xa4 Lennart Wikstr\xc3\xb6m ja Arnold Sundqvist._NEWLINE_Henning S\xc3\xb6derhjelmin vanhemmat olivat kielitieteilij\xc3\xa4, kirjallisuushistorian tutkija Werner S\xc3\xb6derhjelm ja Sigrid Wilhelmina L\xc3\xb6nnblad. H\xc3\xa4n opiskeli psykologiaa ja v\xc3\xa4itteli vuonna 1913 filosofian tohtoriksi; v\xc3\xa4it\xc3\xb6skirja k\xc3\xa4sitteli vaistoa ja inhimillist\xc3\xa4 tunne-el\xc3\xa4m\xc3\xa4\xc3\xa4. Ty\xc3\xb6skennelless\xc3\xa4\xc3\xa4n Keisarillisen Aleksanterin-yliopiston kirjastossa amanuenssina S\xc3\xb6derhjelm julkaisi vuonna 1914 yhdess\xc3\xa4 Emil Hasselblattin ja Olaf Hom\xc3\xa9nin kanssa salapoliisiromaanin Herr Corpwieth gentleman-detektiv: Hans f\xc3\xb6rsta \xc3\xa4ventyr framst\xc3\xa4llda av tre herrar, jonka tapahtumat sijoittuivat yliopiston kirjastoon._NEWLINE_S\xc3\xb6derhjelm ty\xc3\xb6skenteli vuodesta 1923 G\xc3\xb6teborgs Handels- och Sj\xc3\xb6farts-Tidning -lehden kirjallisuusarvostelijana, ja h\xc3\xa4nest\xc3\xa4 tuli Ruotsin kansalainen 1938.'